แนวโน้มดัชนีเช้าอ่อนตัวตามภูมิภาค
นักวิเคราะห์ฯคาดตลาดหุ้นไทยเช้านี้อ่อนตัวตามภูมิภาคหลังไร้ปัจจัยบวก ให้แนวรับ 1,198 และ 1,194 จุด แนวต้าน 1,208-1,210 จุด
29 มี.ค. 2555

นักวิเคราะห์ฯคาดตลาดหุ้นไทยเช้านี้อ่อนตัวตามภูมิภาคหลังไร้ปัจจัยบวก ให้แนวรับ 1,198 และ 1,194 จุด แนวต้าน 1,208-1,210 จุด          นายเกียรติก้อง เดโช นักกลยุทธ์ บล.ซีไอเอ็มบี(ประเทศไทย)กล่าวว่า ตลาดหุ้นไทยเช้านี้น่าจะอ่อนตัวลงตามภูมิภาค หลังไร้ปัจจัยบวกใหม่ๆเข้ามาขับเคลื่อน ประกอบกับราคาน้ำมันดิบที่ปรับตัวลงค่อนข้างแรง เนื่องจากตลาดฯผิดหวังตัวเลขคำสั่งซื้อสินค้าคงทนของสหรัฐฯที่ออกมาต่ำกว่าคาด และได้รับแรงกดดันจากข่าวที่ฝรั่งเศสกำลังเจรจากับสหรัฐฯและอังกฤษ เพื่อที่จะปล่อยปริมาณน้ำมันสำรองทางยุทธ์ศาสตร์ออกมา เพื่อกดให้ราคาน้ำมันอ่อนตัวลง           รวมทั้งกระแสข่าวที่ซาอุดีอาระเบียประกาศจะเพิ่มแท่งจุดเจาะน้ำมันให้มากเป็นประวัติการณ์ เพื่อชดเชยปริมาณน้ำมันของที่อิหร่านถูกคว่ำบาตร ซึ่งน่าจะส่งผลให้หุ้นกลุ่มพลังงานและปิโตรเคมีถูกขายทำกำไรระยะสั้นออกมา อย่างไรก็ตามคงจะมีแรงซื้อจากต่างชาติช่วยประคองตลาดฯไว้   พร้อมให้แนวรับ 1,198 และ 1,194 จุด แนวต้าน 1,208-1,210 จุด